Yesu naga paeme e pulkumali tai,
kiena kia Petleem,
lepas nae Yutea.
E pogos nap̃a Yesu paeme,
Erot naga pe p̃arin sup̃e kiena ne le Yu ke lala.
A siraunia,
pe piavi re nena poli,
ana yaru la p̃asia nap̃a la akilia ruru p̃elaga kiena ne verue la po pap̃isi,
apimi atol garu Yerusalem.
Susumo la nene amolue e kiela purvanua,
e lepas nap̃a mrae molue ke komea,
ana apimi.
Ana la apiun tan yaru lala,
asape “?Sisi nap̃a paeme mare ga na wa,
nap̃a asape p̃isi na naga vim ve p̃arin sup̃e kiena ne le Yu lala,
naga m̃eke pe?
Imimi mom̃al kiena verue rui,
molue ke e yo nap̃a mrae molue ea,
ana imimi mepimin ke mesape meieluar naga.”
Ana pogos nap̃a P̃arin Sup̃e Erot tol visena la nene,
amio yaru tap̃ena lap̃asia nae Yerusalem,
amloge,
ana la pe akekaran re nena ga.
Ana Erot pio yerkawa kiena ne yaru wa lala amio navianena navisaluaena lala apimi apisuia,
ana naga piun tan la,
pisape “?Navisaarena nap̃a apisape p̃isi na naga imi,
la apisa ke asape p̃isi na naga vaeme pe?”
La nap̃ani apisatam̃ea,
asape “Yokorena Navisaarena naga vaeme garu lepas nae Yutea,
e pulkumali nap̃a Petleem.
Nanene vanon nap̃a sumo na,
navisawalena tai siriyuia,
pisape
‘Ntewa naga pisa sanini,
pisape
“Amiu nae kumali nap̃a Petleem,
amiu tap̃atete avisavenua,
yerkawa tap̃ena nae Yutea lala,
la atola metavan amiu,
ana amiu na ato ga tano,
peraga,
vanon yokorena nasumonena keviu tai molue nenaga kom pun amiu,
ana naga visuar ruru kiau yeririna lala nae Israel.” ’ ”
P̃isi na P̃arin Sup̃e Erot naga pio vinaun ga yaru na kilia ruruen p̃elaga kiena ne verue la nene,
vena aimi avis ga amio naga taaga,
vena naga loge ruru tan la,
pisape la apisu verue nap̃ani kate na pogwai.
Ana naga pisa pan la,
pisape “Amiu na monar ava akale sisi nene vano-o alualia,
ana awasup̃e si aimi avisawal van inu,
vena inu m̃ena ga nevano neieluar naga,”
ana naga mligan la apa garu Petleem.
Ana kiena visena nene nap̃a naga pisa ana pisokan ga,
naga sinenan pisape visae lual sisi tomtom nene,
ana wem̃aria.
Ana yaru la nene la amloge visena kiena ne p̃arin sup̃e nene p̃isi,
ana apa sina ga e kiela mraplepa,
ana apisu sina verue nene nap̃a tego p̃esia e lepas nap̃a mrae molue ke komea.
Pogos nap̃a la apisu si verue nene,
akekara pap̃isi,
ana verue nap̃a naga sumon la m̃a ga pano-o atol e nap̃a sisi nene m̃eke ea.
Ana la apa loyum̃a e yum̃a nene,
apisu sisi nene,
amio anena nap̃a Maria.
Ana la akinai,
amieluar naga.
A la apikep̃a kiela karo lala,
ap̃ar plan kiena nalaena la pania,
suri tai nap̃a kol,
amio suri lalua nap̃a ponos taninu po pap̃isi sa nap̃a m̃ap̃es,
nap̃a kiela kia prakensis,
amio mer,
nap̃a mer nene naga kana kilavaru keviu pap̃isi.
Ana kolemalo,
Ntewa pisi pan la e m̃eniena tai,
pisalup̃ar la pisape “Ve ava akom re si lepas nap̃a puna ne Erot.”
Ana la amligan yo nene,
ap̃asup̃ela ke sina ga,
akome mrapa tap̃ena apa kiela.
Ap̃urelua Yesu, ap̃ure apa Isip
Pogos nap̃a yaru la nene amial rui,
ana Yosop m̃enia m̃a navisi kiena ne Ntewa tai pimi puna,
pisa pania pisape “Yosop,
osum̃alu,
owar ninis nene amio anena,
amiu aure ava garu Isip,
vanon lavisi ke P̃arin Sup̃e Erot kale ninis tomtom nene vena wem̃ar narui.
Ava asum̃a garu Isip vano-o tol pogos nap̃a nevisa van ko,
ana awasup̃e amiu si aimi.”
Ana Yosop mlogear visena kiena navisi nap̃ani,
ana sum̃alu p̃arlua ninis tomtom nene amio anena,
ana amligan plan ke e yemalo nene,
ana amialin ke ava garu Isip.
Ana la apa asum̃a garu Isip yam piavi li m̃a ga,
pano-o tol pogos nap̃a P̃arin Sup̃e Erot mare.
Suri la nene pimi kakate sanene,
vena kila visena kiena ne Ntewa tai nap̃a Navisawalena Osea naga pisawal nanua sumo vena vim ve lelaga,
nap̃a naga sapenua
“Naruu na yerm̃ene sike garu Isip,
ana nevio naga wasup̃e imi.”
Yaru nakilaen mara lala am̃e mom̃ar ninis lala
Pogos nap̃a P̃arin Sup̃e Erot naga kilia sape yaru nakilia ruruen p̃elaga kiena ne verue lala pe akila re sa nap̃a naga pisa poli,
pe apimi akom re si puna poli,
ana naga sinena mimi pap̃isi,
ana naga pisa pan kiena yaru na mara lala,
pisape “Ava akale ninis la punu ga nap̃a ape yerm̃ene asike Petleem,
a la m̃ena ga nap̃a asike lavisinia,
la nap̃a pe kiela kas lua re poli wa,
ana awe mom̃ar la make ga amarmare.”
P̃arin Sup̃e nene naga polo pogos nene sanini,
vanon mloge visena tan yaru la nene,
nap̃a apisawal mesmesun pania nanua e pogos nap̃a verue nene katep̃esia.
Suri la nene kila visena nap̃a Navisawalena Serem̃aea naga pisa sumo pimi pe lelaga,
nap̃a naga pisape
“Le Ram̃a lala amloge sira nae pula tai tagi na tagi,
naga mloge piowa pap̃isi,
sira nene naga Resel,
nap̃a naga tagin ke mapina lala.
Ana naga yepena mavin yaru tai kila lup̃elup̃eena vena loge wo sina,
vanon mapina la akokovio make p̃isi rui.”
Yosop p̃ar Yesu nene molue Isip, p̃asup̃e si pa Nasaret
Ana pogos nap̃a Yosop lala asike garu Isip wa,
ana P̃arin Sup̃e Erot naga mare.
Ana Yosop m̃enia,
pisu sina navisi kiena ne Ntewa tai pimi puna,
ana navisi nene pisa pania,
pisape “Yosop,
osum̃alu,
oure ninis nene amio anena,
awasup̃e amiu si,
ava garu kiamiu purvanua nap̃a Israel,
vanon P̃arin Sup̃e Erot nene nap̃a naga sape wem̃ar ninis nene,
naga mare rui.”
Ana Yosop naga mlogear visena nene,
naga sum̃alu,
p̃ar ninis nene amio anena,
ap̃asup̃ela ke sina ga apa e kiela purvanua nap̃a Israel.
Pogos nap̃a la amialin ke asape ava tol garu Yutea,
ana Yosop mloge asape Akaleas kus ke lelena ne arimana nap̃a Erot,
pe p̃arin sup̃e ke garu Yutea.
Ana Yosop maraun si vaen garu Yutea,
ana naga m̃eni si tai,
m̃al Ntewa naga pisi pania,
pisalup̃ar pisape “Ve ova re si garu Yutea,”
ana Yosop lala apalein e yo tap̃ena tai,
kiena kia Kalele.
Ana la apa asike e kumali tai e lepas nene,
kiena kia Nasaret.
Suri nene pimi kate sanene vena kila visena kiena ne navisawalena lala vim ve lelaga,
nap̃a la apisayu Navisaarena nanua sumo rui,
nap̃a la apisa apisapenua
“Yokorena,
lala avisave naga ve yaru nae Nasaret tai.”